## Naredba o poduzimanju mjera za sprečavanje širenja i iskorjenjivanje bakterijske paleži - Erwinia amylovora (Burill) Winslow et al.

### NN 151/1998 (23.11.1998.), Naredba o poduzimanju mjera za sprečavanje širenja i iskorjenjivanje bakterijske paleži - Erwinia amylovora (Burill) Winslow et al.

# MINISTARSTVO POLJOPRIVREDE I ŠUMARSTVA

Na temelju članka 12. stavka 1. točke 1., 2., 3., 9. i članka 20. stavka
3. Zakona o zaštiti bilja ("Narodne novine", broj 10/94), ministar poljoprivrede
i šumarstva donosi

## **NAREDBU**

### **O PODUZIMANJU MJERA ZA SPREČAVANJE ŠIRENJA I ISKORJENJIVANJE BAKTERIJSKE PALEŽI - *Erwinia amylovora* (Burill)Winslow et al.**

I.

Radi sprečavanja širenja i iskorjenjivanja bakterijske paleži - *Erwinia
amylovora* (Burill)Winslow et al., Zavod za zaštitu bilja u
poljoprivredi i šumarstvu Republike Hrvatske (u daljnjem tekstu: Zavod),
po nalogu Ministarstva poljoprivrede i šumarstva (u daljem tekstu: Ministarstvo),
organizirat će zdravstvene preglede voćnih nasada i pojedinačnih stabala
vrsta koje napada uzročnik bakterijske paleži.

II.

Biljke domaćini bakterijske paleži, prema ovoj Naredbi, jesu vrste iz
rodova: merale *(Amelanchier* spp.), japanske dunje *(Chaenomeles*
spp.), dunjarice *(Cotoneaster* spp.), gloga *(Crataegus* spp.),
dunje *(Cydonia* spp.), japanske mušmule *(Eriobotrya* spp.),
jabuke *(Malus* spp.), mušmule *(Mespilus* spp.), glogovice*(Pyracantha* spp.), kruške *(Pyrus* spp.), oskoruše *(Sorbus*
spp.) i *Stranvaesia* spp.

III.

Posjednici biljaka, vrsta navedenih u točki II. ove Naredbe, dužni su
ih pregledati, i u slučaju kada posumnjaju na postojanje zaraze, izvijestiti
županijski ili gradski ured Grada Zagreba nadležan za poslove zaštite bilja
(u daljem tekstu: Ured), koji će dati nalog za službeni pregled, daljnja
praćenja i postupke oko saniranja stanja.

IV.

U slučaju sumnje na postojanje zaraze uzorci se radi determinacije dostavljaju
na laboratorijsku analizu Zavodu.

V.

Kada Zavod utvrdi postojanje zaraze na katastarskoj čestici, Ured će:

1. - narediti vađenje i spaljivanje svih stabala u nasadu u kojem je
utvrđena zaraza na više od 30% stabala;

- narediti vađenje i spaljivanje zaraženih i susjednih stabala, i svih
sumnjivih stabala, ako je zaraza utvrđena na manje od 30% stabala u nasadu
odnosno pojedinačnim stablima i zabraniti popunu upražnjenih mjesta;

- narediti zdravstvenu kontrolu dva puta godišnje a po potrebi i više,
tijekom iste i iduće godine, na katastarskim česticama na kojima su poduzete
mjere uništavanja pojedinačnih stabala, te narediti uništavanje naknadno
otkrivenih zaraženih stabala;

- narediti zdravstvenu kontrolu nasada i pojedinačnih stabala koja se
nalaze do četiri kilometara od mjesta na kojem je utvrđena zaraza;

- zabraniti u idućih pet godina sadnju vrsta navedenih u točki II. ove
Naredbe na katastarskoj čestici na kojoj je posljednji put utvrđena zaraza;

2. - u rasadnicima u kojima je utvrđena zaraza narediti uništavanje
svih sadnica domaćina bakterijske paleži. Uništiti biljke domaćine bakterijske
paleži unutar 500 m od granice rasadnika, iako ne pokazuju znakove bolesti.
U tim rasadnicima, zabranjuje se prodaja sadnica domaćina bakterijske paleži
dvanaest mjeseci;

- zaražena matična stabla domaćina bakterijske paleži, moraju se iskrčiti
i spaliti. Sa matičnih stabala na kojima nije utvrđena zaraza, zabranjuje
se uzimanje podloga i plemki 3 godine;

- u rasadnicima u kojima nije utvrđena zaraza, ali je zaraza prisutna
na udaljenosti 1 do 4 km od jednog ili više žarišta bakterijske paleži,
na osnovi opažanja dat će se procjena fitosanitarnog rizika, za svaki slučaj
posebno, temeljena na sljedećim parametrima:

a) broj žarišta u području procjene ili opažanja

b) udaljenost rasadnika od jednog ili više žarišta

c) jačina napada

d) datumi pojave bolesti u području koje je pod zdravstvenim nadzorom

e) rezultati laboratorijske analize

U rasadnicima iz podtočke 2. alineje 3. odobrava se prodaja biljaka
domaćina bakterijske paleži uz prethodno odobrenje Zavoda.

VI.

Zavod je dužan obavijestiti inspektora zaštite bilja o rasadnicima iz
kojih je zabranjena prodaja sadnica domaćina bakterijske paleži.

VII.

Troškove laboratorijskih analiza uzoraka iz nasada, koje se obavljaju
radi utvrđivanja uzročnika bakterijske paleži, snosi posjednik sadnog materijala.

VIII.

Posjednik bilja sam snosi troškove uništavanja bilja domaćina bakterijske
paleži.

IX.

Stupanjem na snagu ove Naredbe prestaje važiti Naredba o poduzimanju
mjera za sprečavanje širenja i iskorjenjivanju bakterijske paleži -*Erwinia amylovora* (Burill) Winslow et al. ("Narodne novine", broj 88/96
i 100/97).

X.

Ova Naredba stupa na snagu danom objave u "Narodnim novinama".

Klasa: 011-2/98-1/100
Urbroj: 525-08-98-1
Zagreb, 13. studenoga 1998.

Ministar
**mr. Zlatko Dominiković,** v. r.

Naredba, NN 151/1998-1860